**„Meno rinkos ateitis: kokius pokyčius atneša technologijos, socialiniai tinklai ir metamodernizmas?”**

*II-asis metinis tarptautinės Metamodernizmo konferencijos renginys tarptautinės meno mugės „artVilnius“ metu 2021 spalio 16 d.*

*Organizatoriai: „artXchange Global“ ir “AMRES ART Gallery”*

Metamodernizmo samprata yra vienas iš būdų apibrėžti dabartinį laikmetį, kuriame į priekį išeina asmenybė, kuri nori autentiškai save išreikšti, laikmetį, kuriame persipina skirtingos kompetencijos, sritys. Kaip meno rinka keisis ateityje, metamodernizmo laikotarpyje, su technologijų pagalba? Meno rinkos pokyčiai akivaizdūs jau šiandien – vis įdomesniais tampa ne tik meno kūriniai, bet ir menininkai kaip asmenybės, šalia to įsipina technologijų įsigalėjimas – nuo socialinių tinklų iki revoliucijas žadančių NFT, P2P ir blockchain galimybių meno rinkoje, galimai naikinančių tarpininkų vaidmens svarbą.

Meno tyrėjai įvardina naujos epochos pradžią, besikeičianti visuomenė ir skaitmeninė karta jau dabar diktuoja naujas taisykles. Nujaučiama meno rinkos dalyvių evoliucija, nauji veikimo būdai – kaip šie pokyčiai liečia kūrėjus, jų vadybininkus, galerijas ir kitus meno rinkos dalyvius? Kaip meno rinka keisis artimoje ateityje?

Į šiuos klausimus bandė atsakyti ArtVilnius 21 Metamodernizmo konferencijos dalyviai:

Arvydas Žalpys (galerijos „Meno parkas“ direktorius), Vilmantas Marcinkevičius (tapytojas), Neringa Kulik (Kauno bienalė vadovė), Andrius Zakarauskas (tapytojas), Ornela Ramašauskaitė (meno rinkos ekspertė, meno agentūros artXchange Global vadovė) ir moderatorė Rasa Baltė Balčiūnienė (edukacinės galerijos AMRES ART Gallery įkūrėja, intuityvios estetikos metodo bendrakūrėja).

**Kokie pokyčiai bus ilgalaikiai, o kokie trumpalaikiai meno rinkoje?**

Neringa Kulik diskusijoje paminėjo, kad technologijos visą laiką vystosi ir jų daromas poveikis meno rinkai nėra trumpalaikis dalykas, tačiau patyrimas per technologijas yra trumpalaikis. Kad ir kokie pokyčiai vyks – išliks poreikis fiziniam meno patyrimui, susitikimui su menininku, kuratoriumi, nes žmonės yra socialinės būtybės ir gyvas patyrimas veda į kokybiškesnį gyvenimą.

**Koks skirtumas tarp fizinio ir virtualaus meno patyrimo? Ar menas virtualioje erdvėje pakeis fizinį meną?**

Tapytojas Andrius Zakarauskas pateikė pavyzdį, kad muziką galima patirti klausant ausinuko, bet ne orkestro, ir tas patyrimas bus toks pat kokybiškas. Skaitmeninius kūrinius mes patiriame kitaip nei fizinius, bet visos patyrimo formos yra įdomios, ir kuo daugiau įvairių kūrinių patyrimo būdų, tuo įdomiau. Šiurpuliukus galima pajausti abiejų formų pagalba. Rasa Baltė Balčiūnienė pabrėžė, kad nėra konflikto tarp fizinio ir virtualaus meno. Abu mediumai yra skirtingos formos, kurios suteikia skirtingas patirtis ir žmogui svarbiausia pasirinkti, ko jam reikia specifiniu momentu.

**Kaip keisis galerijų vaidmuo trumpalaikėje ir ilgalaikėje perspektyvoje?**

Arvydas Žalpys nemano, kad virtualus pasaulis pakeičia pačias galerijas. Galerijos paskirtis nesikeičia. Virtualus pasaulis keičia galerijų veiklos principus, nes reikia priimti naujus sprendimus, keisti požiūrius. Galerijos turi naujomis formomis pristatyti meną ir menininkus. Virtualus pasaulis suteikia naujas galimybes viešintis ir tai yra didelis šansas, nes žmonės gyvenantys Pekine gali susipažinti su Lietuvos menu. Didžiausias iššūkis galerijoms ir menininkams yra spėti su traukiniu.

Taip pat naujovės, susijusios su NFT, yra dar vienas meno žanras, meno sritis, nauja galimybė.

Ornela Ramašauskaitė pamini, kad tokios naujovės kaip blokchainas pakeis tiek, kiek savo laiku pakeitė internetas. Blokchainas padės su proveniencija, išspręs nelegalių meno kūrinių judėjimą. NFT atsiradimas padėjo ir skaitmeniniam menui tapti investicija – nesvarbu, ar kūriniai yra gražūs, ar ne. Šiuo metu su NFT meno pasaulyje vyrauja noras tiesiog išlošti. Aklas pirkimas – žaidimas loterijoje, reikia domėtis rinka, kad suprastume, kaip investuoti į meną, pririštą prie NFT.

Ornelos įsitikinimu, kiekvienas kūrinys yra kuriamas specifiniam formatui, todėl turėtų būti pamatytas tame formate. Visgi, yra nemažai jaunos kartos atstovų, kurie fizinius meno kūrinius perka matę juos tik ekrane.

Pašnekovė teigia, kad galerijos turi pradėti stipriai keistis. Nebeužtenka veikti kaip anksčiau buvo veikiama. Vyrauja stiprus rinkodaros poreikis. Kiekvienai prekei reikia stiprios rinkodaros. Menininkui būtina galvoti apie brandingą. Ateityje menininko populiarumui įtaką darys ir jo pasaulėžiūra: pvz. menininkas veganas, feministas ir t.t. Menininko asmeninis brandingas taps vienu iš kriterijų perkant jo kūrybą. Ornela tvirtina, kad atsiranda vis stipresnis meno rinkodaros agentūrų poreikis; taip pat, kad geras laikas aukcionų namams, nes dauguma įpranta pirkti kūrinius internetu.

**Meno ir edukacijos santykis?**

Anot Neringos Kulik, meno ir edukacijos santykis yra svarbus. „Kauno bienalės“ metu visada stengiamasi pasiūlyti ir edukacinę programą, kuri padėtų žiūrovams atrakinti bei parodyti menines prasmes. Svarbus meno turinys ir kas už jo slepiasi. Taip pat reikšminga, kad menas turėtų žinutę ir per edukaciją ją būtų galima perteikti.

Ornela Ramašauskaitė pažymi, kad jaunoji karta, ypač Azijoje, stipriai neria į meno kūrinių pirkimą internetu ir jiems ypač reikalinga edukacija. Valstybinė politika gali padėti su edukacija. Ne tik universitetuose, bet ir mokyklose meno istorija turėtų būti privaloma bendrojo išsilavinimo dalis.

**Koks pokytis ateityje yra įmanomas ar jaučiamas (vienu sakiniu)?**

Vilmantas Marcinkevičius tikisi, kad kūrėjai išliks kūrėjais, o galerijos liks tarpininkais. Ir menas visada egzistuos, kokia bebūtų jo forma – visa mūsų istorija yra apibrėžiama laikmečiais, kuriose meno pasireiškimas užima kone svarbiausią vietą.

Andrius Zakarauskas nori stipresnio santykio tarp meno ir žiūrovo. Kad santykis taptų artimesnis ir buitiškesnis, kad menas būtų ne stebuklingas įvykis, o kasdieninė būtinybė.

Arvydas Žalpys mato, kad svarbiausią vaidmenį pradės vaidinti virtualus pasaulis. Kultūros ir meno pasaulis priklausys nuo to, kaip sugebės adaptuotis virtualiame pasaulyje.

Neringa Kulik teigia, kad mums reikia vartoti meną kaip mes vartojame kavą. Kad tai būtų kasdienis dalykas mūsų gyvenime.

Ornela Ramašauskaitė tiki, kad technologijos padės įnešti daugiau skaidrumo į meno rinką. Džiaugiasi, kad vis daugiau žmonių vartoja meną. Linki vartoti meną sąmoningai, aktyviai, smalsiai, ieškoti ne to, kas gražu ar negražu, o to, kas prasminga.

Rasa Baltė Balčiūnienė mano, kad svarbu, jog meno rinkoje visi atliktų savo vaidmenis. Yra sunku nusakyti, kaip persipynę dalykai darys pokytį, nes šie procesai vyksta dabar. Negalime visko suplakti į vieną vietą – virtualią erdvę. Visada išliks poreikis fiziniam kūriniui ir menininko psichikos prisilietimui. Moderatorė pamini, kad iš kitos pusės yra ir skaitmeninis menas, kuris yra kuriamas šiam formatui ir daro visiškai kitokį poveikį. Kaip mes šiandien kalbame apie tai, ką mes vartojame, ateityje žiūrovui kils klausimas, kokį meną ir vaizdinius jis vartoja bei kokį poveikį jam tai daro. Ar menas pakylėja, ar verčia susitraukti. Rasa įsitikinusi, kad kai žmonės pradės sau užduoti šiuos klausimus – mes pamatysime įdomių pokyčių meno rinkoje.